Priekšlikums Eiropas Parlamenta un Padomes direktīva, ar ko izdara grozījumus Eiropas Parlamenta un Padomes Direktīvā 2006/66/EK par baterijām un akumulatoriem, un bateriju un akumulatoru atkritumiem attiecībā uz 6. panta 2. punktu par bateriju un akumulatoru laišanu tirgū /* COM/2008/0211 galīgā redakcija - COD 2008/0081 */





[pic] | EIROPAS KOPIENU KOMISIJA | Briselē, 16.4.2008 COM(2008) 211 galīgā redakcija 2008/0081 (COD) Priekšlikums EIROPAS PARLAMENTA UN PADOMES DIREKTĪVA, ar ko izdara grozījumus Eiropas Parlamenta un Padomes Direktīvā 2006/66/EK par baterijām un akumulatoriem, un bateriju un akumulatoru atkritumiem attiecībā uz 6. panta 2. punktu par bateriju un akumulatoru laišanu tirgū (iesniegusi Komisija) PASKAIDROJUMA RAKSTS 1) Priekšlikuma konteksts - Priekšlikuma pamatojums un mērķi Šā priekšlikuma mērķis ir precizēt Direktīvas 2006/66/EK 6. panta 2. punktu. - Vispārīgais konteksts Direktīvas 2006/66/EK 6. panta 2. punktā noteikts, ka baterijas un akumulatorus, kas neatbilst direktīvas prasībām, tirgū nelaiž vai izņem no tā. Šo noteikumu var saprast tā, ka baterijas, kas likumīgi laistas tirgū pirms 2008. gada 26. septembra un kas vēl aizvien ir tirgū pēc šīs dienas, bet neatbilst direktīvas prasībām, arī ir jāizņem no tirgus. Ja šo direktīvas noteikumu lasa, kā minēts iepriekš, tas nozīmētu, ka ievērojams daudzums likumīgi tirgū laistu bateriju priekšlaicīgi kļūst par atkritumiem. Tas būtu pretrunā atkritumu mazināšanas principam. Tā rezultātā arī ierīces varētu priekšlaicīgi kļūt par atkritumiem. Šo bateriju izņemšana no tirgus vai to pārveidošana, lai tās atbilstu direktīvas prasībām, arī palielinātu administratīvo slogu dalībvalstīm un nozarei. Ja 6. panta 2. punktu atstāj negrozītu, tad būtu vai nu jāmarķē baterijas, kas vēl aizvien ir tirgū un nav marķētas ar atkritumu konteinera uz riteņiem un ķīmisko vielu simboliem, vai arī jāizņem tās no tirgus. No tirgus būtu jāizņem arī konkrētas pārnēsājamas baterijas, kas satur vairāk kadmija, nekā atļauts Direktīvas 2006/66/EK 4. pantā, un ierīces, kas neatbilst minētās direktīvas 11. panta prasībām, lai baterijas būtu izņemamas no ierīces. Direktīvas 2006/66/EK 6. panta 2. punkta saturs bija ietverts jau sākotnējā Komisijas priekšlikumā[1]. Komisijai nebija nodoma pēc 2008. gada 26. septembra izņemt no tirgus baterijas, kas likumīgi laistas tirgū pirms šīs dienas. Tāpēc Komisija ierosina precizēt minēto noteikumu un tādējādi ieviest juridisko noteiktību šajā jautājumā, lai izvairītos no situācijām, kad tiesiskie režīmi dalībvalstīs atšķiras, radot savstarpējas atzīšanas problēmas un iekšējā tirgus traucējumus. Šis precizējums jāveic līdz 2008. gada 26. septembrim, tāpēc šādā nolūkā tiek ierosināts „ātri īstenojams pasākums”, lai mazinātu iepriekš minēto administratīvo slogu. - Spēkā esošie noteikumi priekšlikuma jomā Šā priekšlikuma mērķis ir izdarīt grozījumus Direktīvas 2006/66/EK 6. panta 2. punktā. - Atbilstība pārējiem ES politikas virzieniem un mērķiem Šis priekšlikums ir ātri īstenojams pasākums atbilstīgi Komisijas paziņojumam „Ātri īstenojami pasākumi administratīvā sloga samazināšanai Eiropas Savienībā 2008. gadā”[2]. Priekšlikums atbilst Komisijas paziņojumam „Ceļā uz resursu ilgtspējīgu izmantošanu. Tematiska stratēģija atkritumu rašanās novēršanai un atkritumu pārstrādei”[3], kurā atbilstīgi uzdevumam palielināt resursu efektivitāti viens no galvenajiem izvirzītajiem mērķiem ir novērst atkritumu rašanos. 2) Apspriešanās ar ieinteresētajām personām un ietekmes novērtējums - Apspriešanās ar ieinteresētajām personām Oficiāla apspriešanās ar ieinteresētajām personām nenotika priekšlikuma steidzamības dēļ, kā arī tāpēc, ka priekšlikuma mērķis ir tikai precizēt vienu Direktīvas 2006/66/EK noteikumu. - Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. - Ietekmes novērtējums Netika uzskatīts par samērīgu sagatavot pilnīgu šā priekšlikuma ietekmes novērtējumu, jo ar priekšlikumu tikai precizē vienu Direktīvas 2006/66/EK noteikumu, ieviešot juridisko noteiktību šajā jautājumā. Ietekmes novērtējums jau veikts, sagatavojot Direktīvu 2006/66/EK par baterijām[4]. Ja baterijas, kas likumīgi laistas tirgū pirms 2008. gada 26. septembra, būtu jāizņem no tirgus pēc šīs dienas tāpēc, ka tās neatbilst Direktīvas 2006/66/EK prasībām, tas nelabvēlīgi ietekmētu vidi, jo rastos vairāk atkritumu, būtu vajadzīgi jauni resursi un papildu transports. Bateriju atkārtota marķēšana un izņemšana no tirgus radītu nelabvēlīgu ekonomisko ietekmi, jo veidotos administratīvais slogs. Dažas aplēses liecina, ka, piemēram, tikai primārās baterijas, kas neatbilstu marķējuma prasībām un būtu jāizņem no tirgus, vien priekšlaicīgi radītu 123 000 tonnas atkritumu visā ES. Aplēses liecina, ka, atkārtoti marķējot tikai daļu no atkārtoti uzlādējamām baterijām ES — baterijas, ko izmanto klēpjdatoros, bezvadu elektroinstrumentos un mobilajos tālruņos, — lai nodrošinātu to atbilstību marķējuma prasībām Direktīvā 2006/66/EK, nāktos iztērēt 400 miljonus euro[5]. Ierosinātais pasākums nemazina Direktīvā 2006/66/EK paredzēto vides aizsardzības mērķi, jo ar šo pasākumu tikai precizē sākotnējo nodomu. 3) Priekšlikuma juridiskie aspekti - Ierosināto pasākumu kopsavilkums Ar priekšlikumu precizē Direktīvas 2006/66/EK 6. panta 2. punktu. Tādējādi tiek skaidri noteikts, ka pēc 2008. gada 26. septembra Kopienas tirgū nedrīkst laist baterijas, kas neatbilst Direktīvas 2006/66/EK prasībām. Ja tādas baterijas tiek laistas tirgū pēc minētās dienas, tās ir jāizņem no tirgus. Ar priekšlikumu tādējādi precizē, ka baterijas, kas likumīgi laistas tirgū pirms 2008. gada 26. septembra un kas vēl aizvien ir tirgū pēc šīs dienas, bet neatbilst Direktīvas 2006/66/EK prasībām, pēc minētās dienas nav jāizņem no tirgus vai atkārtoti jāmarķē. Precizējot šo noteikumu, ar priekšlikumu ievieš juridisko noteiktību šajā jautājumā. - Juridiskais pamats Priekšlikums pamatojas uz EK līguma 95. pantu, jo Direktīvas 2006/66/EK 6. pantā pamatā ir minētais Līguma pants. - Subsidiaritātes princips Priekšlikums nav Kopienas ekskluzīvā kompetencē, tāpēc piemēro subsidiaritātes principu. Dalībvalstis nevar pietiekamā mērā īstenot ierosinātā pasākuma mērķi, jo ir vajadzīgi saskaņoti centieni iekšējā tirgus netraucētas darbības nodrošināšanai. - Proporcionalitātes princips Ierosinātais pasākums nepārsniedz nepieciešamo, jo tas attiecas tikai uz Direktīvas 2006/66/EK 6. panta 2. punktu. Tādējādi tiek ievērots proporcionalitātes princips. - Juridisko instrumentu izvēle Priekšlikumā ierosināts izdarīt grozījumus direktīvas pantā, tāpēc par piemērotu juridisko instrumentu atzīta direktīva. 4) Ietekme uz budžetu Priekšlikums neietekmē Kopienas budžetu. 5) Papildu informācija - Vienkāršošana Ar šo priekšlikumu precizē un vienkāršo administratīvo procedūru valsts iestādēm un nozarei. Tas samazina administratīvo slogu, neizvirzot prasību atkārtoti marķēt (ar atkritumu konteinera uz riteņiem un ķīmisko vielu simboliem) baterijas, kas likumīgi laistas tirgū pirms 2008. gada 26. septembra un vēl aizvien ir tirgū pēc šīs dienas. Ar priekšlikumu vienkāršo Bateriju direktīvas īstenošanu valsts iestādēm. - Eiropas Ekonomikas zona Priekšlikums attiecas uz jautājumiem, kas skar EEZ, tāpēc tā darbības joma būtu jāpaplašina, iekļaujot Eiropas Ekonomikas zonu. 2008/0081 (COD) Priekšlikums EIROPAS PARLAMENTA UN PADOMES DIREKTĪVA, ar ko izdara grozījumus Eiropas Parlamenta un Padomes Direktīvā 2006/66/EK par baterijām un akumulatoriem, un bateriju un akumulatoru atkritumiem attiecībā uz 6. panta 2. punktu par bateriju un akumulatoru laišanu tirgū (Dokuments attiecas uz EEZ) EIROPAS PARLAMENTS UN EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 95. panta 1. punktu, ņemot vērā Komisijas priekšlikumu[6], ņemot vērā Eiropas Ekonomikas un sociālo lietu komitejas atzinumu[7], ņemot vērā Reģionu komitejas atzinumu[8], rīkojoties saskaņā ar Līguma 251. pantā noteikto procedūru[9], tā kā: (1) Eiropas Parlamenta un Padomes Direktīvas 2006/66/EK[10] 6. panta 2. punkts jāprecizē, lai baterijas un akumulatori, kas likumīgi laisti tirgū jebkur Kopienā pirms 2008. gada 26. septembra un neatbilst Direktīvas 2006/66/EK prasībām, varētu palikt Kopienas tirgū pēc minētās dienas. Šis precizējums ieviestu juridisko noteiktību attiecībā uz ES dalībvalstu tirgū laistajām baterijām un nodrošinātu iekšējā tirgus netraucētu darbību. Precizējums atbilst atkritumu mazināšanas principam un atvieglotu administratīvo slogu. (2) Tādēļ attiecīgi jāgroza Direktīva 2006/66/EK, IR PIEŅĒMUŠI ŠO DIREKTĪVU. 1. pants Grozījumi Direktīvā 2006/66/EK Direktīvas 2006/66/EK 6. panta 2. punktu aizstāj ar šādu punktu: „2. Dalībvalstis veic vajadzīgos pasākumus, lai nodrošinātu to, ka baterijas un akumulatori, kas neatbilst šīs direktīvas prasībām, pēc 2008. gada 26. septembra netiek laisti tirgū. Ja baterijas un akumulatori, kas neatbilst šīs direktīvas prasībām, tiek laisti tirgū pēc minētās dienas, tos izņem no tirgus.” 2. pants Transponēšana 1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības līdz 2008. gada 26. septembrim. Dalībvalstis tūlīt dara Komisijai zināmus minēto noteikumu tekstus, kā arī minēto noteikumu un šīs direktīvas atbilstības tabulu. Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce. 2. Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva. 3. pants Stāšanās spēkā Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī . 4. pants Adresāti Šī direktīva ir adresēta dalībvalstīm. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] COM(2003) 723 galīgā redakcija. [2] COM(2008) 141. [3] COM(2005) 666 galīgā redakcija. [4] COM(2003) 723 galīgā redakcija. [5] Dati: nozares ( Recharge, Eicta, EPBA, EPTA AeA ) nostājas dokuments par atbilstību Direktīvai 2006/66/EK par baterijām, 2008. gada 7. marts. [6] OV C , , lpp. [7] OV C , , lpp. [8] OV C , , lpp. [9] OV C , , lpp. [10] OV L 266, 26.9.2006., 1. lpp. Direktīvā grozījumi izdarīti ar Direktīvu 2008/12/EK (OV L 76, 19.3.2008., 39. lpp.).